ΕΡΤnews Radio

Το **ΕΡΤnews Radio 105.8** είναι ο κύριος κρατικός ραδιοφωνικός σταθμός που εστιάζεται στην ενημέρωση, με δελτία ειδήσεων και εκπομπές πολιτικού, κοινωνικού, οικονομικού και πολιτιστικού περιεχομένου, από την Ελλάδα και το εξωτερικό. Αποτελεί τη μετεξέλιξη του πρώτου ονομαστικά και χρονολογικά δημόσιου ραδιοφωνικού σταθμού, ο οποίος εξέπεμψε αρχικά υπό το ΕΙΡ και αργότερα υπό την ΕΡΤ.

## Ιστορία
Ξεκίνησε να εκπέμπει το 1938, ως Ραδιοφωνικός Σταθμός Αθηνών, από ένα στούντιο στο Ζάππειον Μέγαρο, τους αναμεταδότες του στα Λιόσια και σήμα τον κλασσικό «Τσομπανάκο», ενώ με τη Γερμανική εισβολή σταμάτησε να εκπέμπει, για να επανέλθει το 1945, ως το ραδιόφωνο του ΕΙΡ.

Το πρόγραμμα του έχει κυρίως μουσική, ενώ ενδιάμεσα υπάρχει δελτίο ειδήσεων. Από το ξεκίνημα του είχε σημαντική παρουσία και στο θέατρο, με τη συμμετοχή σημαντικών καλλιτεχνών όπως του Αλέξη Σολομού και του Κάρολου Κουν, ενώ σε θεατρικό του Σαρτρ το 1951 έκανε το ραδιοφωνικό του ντεμπούτο ο Μάνος Χατζιδάκις γράφοντας τη μουσική επένδυση.

Το 1952, με τον εκσυγχρονισμό της ραδιοφωνίας και προκειμένου να ξεχωρίζει από το νεοσύστατο τότε Δεύτερο Πρόγραμμα, ο ραδιοφωνικός σταθμός του πρώην ΕΙΡ διατηρώντας τον ενημερωτικό του προσανατολισμό μετεξελίχθηκε σε **Εθνικόν Πρόγραμμα**.

### Η εποχή της ΕΡΤ
Το 1975 το ΕΙΡΤ αναδιοργανώθηκε σε ανώνυμη εταιρεία και μετονομάστηκε σε ΕΡΤ και το Πρώτο Πρόγραμμα συνέχισε τη λειτουργία του, υπό το νέο φορέα. Το 1987 λόγω της αναδιάρθρωσης των προγραμμάτων της ΕΡΤ μετονομάστηκε σε **ΕΡΑ1**.

Το 1997 στα πλαίσια μιας νέας αναδιοργάνωσης και ομοιογένειας με την τότε ΕΡΤ2, που είχε μετεξελιχθεί σε ενημερωτική και μετονομαστεί σε **ΝΕΤ**, άλλαξε για άλλη μια φορά ονομασία σε **ΝΕΤ 105,8**, το οποίο αργότερα συνέστησε σε **ΝΕΤ FM** μπαίνοντας στον ανταγωνισμό των ενημερωτικών ραδιοφώνων, δίχως επιτυχία. Τον Δεκέμβριο του 2012 επανήλθε στην παλιότερη και παραδοσιακή ονομασία του, **Πρώτο Πρόγραμμα**, με αλλοιωμένο όμως τον ενημερωτικό του χαρακτήρα.

### Μετά το κλείσιμο της ΕΡΤ
Την 11η Ιουνίου 2013 όταν η κυβέρνηση Σαμαρά - Βενιζέλου αποφάσισε το κλείσιμο της ΕΡΤ, το Πρώτο Πρόγραμμα έμεινε ανοιχτό από τους απολυμένους εργαζόμενους και εξέπεμψε ροή υπό την ενιαία ΕΡΑ με την τελευταία εκπομπή να γίνεται στις 6:45 περίπου της 7ης Νοεμβρίου 2013, όταν τα ΜΑΤ εισέβαλαν στο Ραδιομέγαρο και το εκκένωσαν από τους εργαζόμενους. Η ονομασία «Πρώτο Πρόγραμμα» συνέχιζε να χρησιμοποιείται από τον πρώτο σταθμό που λειτούργησε η νεοσυσταθείσα ΝΕΡΙΤ.

### Επιστροφή στην ΕΡΤ
Στις 28 Απριλίου 2015 ψηφίστηκε από τη Βουλή ο νόμος για την επαναλειτουργία της ΕΡΤ, η οποία έγινε στις 11 Ιουνίου 2015 από την κυβέρνηση Τσίπρα, δύο χρόνια μετά το μαύρο στην ΕΡΤ και την αντικατάστασή της από τη ΝΕΡΙΤ. Συγκεκριμένα, η ΝΕΡΙΤ Α.Ε. μετατράπηκε στη νέα ΕΡΤ Α.Ε. η οποία και άνοιξε μαζί με όλους σχεδόν τους ραδιοφωνικούς σταθμούς συμπεριλαμβανομένου και του Πρώτου Προγράμματος. Έτσι, από την ημέρα που ξεκίνησε η επανέναρξή της, ο σταθμός εκπέμπει και πάλι υπό την εποπτεία της Διεύθυνσης Ραδιοφωνίας της ΕΡΤ. Τον Σεπτέμβριο του 2025, και ενώ είχε παρουσιαστεί λίγες μέρες πριν από την ΕΡΤ, το σλόγκαν *«Πιάσε Πρώτο Πρόγραμμα»*, άλλαξε και πάλι ονομασία σε **ΕΡΤnews Radio**, ακολουθώντας την ενημερωτική τηλεοπτική ΕΡΤnews.

Στην αιφνιδιαστική αυτή αλλαγή αντέδρασαν, με ανακοίνωσή τους, οι εκλεγμένοι εκπρόσωποι των εργαζομένων στο διοικητικό συμβούλιο της ΕΡΤ, υπογραμμίζοντας ιδιαίτερα το κύρος, την αναγνωρισιμότητα και την συναισθηματική σύνδεση των ακροατών με την ιστορική ονομασία **Πρώτο Πρόγραμμα**.

## Πρόγραμμα
Η πιο χαρακτηριστική εκπομπή του Πρώτου Προγράμματος ήταν η *Από τις 4 στις 5* με τους Γιάννη Πετρίδη και Κώστα Ζουγρή, η οποία μεταδιδόταν επί 39 χρόνια την ίδια ακριβώς ώρα, 4 με 5 το απόγευμα. Από τις 24 Ιουλίου 2017 ο Γιάννης Πετρίδης παρουσιάζει μόνος του την εκπομπή.

## Οι ονομασίες του καναλιού
*25.03.1938 - 1952: **Ρ**αδιοφωνικός **Σ**ταθμός **Α**θηνών
*1952 - 12.08.1987: Εθνικόν/Πρώτο Πρόγραμμα
*12.08.1987 - 20.10.1997: ΕΡΑ 1
*20.10.1997 - 12.2012: ΝΕΤ FM
*12.2012 - 07.11.2013: Πρώτο Πρόγραμμα **ΕΡΤ**
*26.09.2013 - 11.06.2015: Πρώτο Πρόγραμμα **ΝΕΡΙΤ**
*11.06.2015 - 15.09.2025: Πρώτο Πρόγραμμα **ΕΡΤ**
*15.09.2025 - σήμερα: **ΕΡΤ**news Radio

## Λογότυπα

## Παραπομπές


## Εξωτερικοί σύνδεσμοι
*Ακούστε ζωντανά το Πρώτο Πρόγραμμα στο ERT Echo
*Δείτε το πρόγραμμα του ραδιοφώνου στο ERT Echo
*Το επίσημο προφίλ του ραδιοφώνου στο Facebook

Κατηγορία:Ελληνική Ραδιοφωνία
Κατηγορία:Ελληνικοί ραδιοφωνικοί σταθμοί